Publication: Magyar Közlöny
Issue: MK-1998-101 (Year: 1998, Number: 101)
Era: 1990-2004
Section: A 45/1996. (III. 25.) Korm. rendelet 3. számú melléklete
Paragraph Index: 298

8. A Vhr. 3. számú mellékletének A) Része a következő új 3.3.2. és 3.3.3. pontokkal egészül ki: „3.3.2. LT-bizonyítványok Megbízható exportőrök részére a vámhivatal engedélyezheti, hogy olyan áru többszöri kiviteléhez, amelynek származó jellege előreláthatóan nem változik meg, hosszú távra szóló (ez maximum egy év lehet) EUR.1 Szállítási Bizonyítványt állítsanak ki. Ezeket a bizonyítványokat LTbizonyítványoknak nevezik és a 7. rovatában az alábbi megjegyzés látható a bizonyítvány kiállításának nyelvén „LT-BIZONYÍTVÁNY ÉRVÉNYES ...IG” (a dátum arab számokkal jelezve). Ennek a szállítási bizonyítványnak az első szállítmánnyal az importőr országba kell érkeznie. A további szállítmányoknál a szállítmányt kísérő számla szolgál a származás igazolására. Az LT-bizonyítvány 8. és 9. rovatában a csomagok jelét, számát, mennyiségét és fajtáját és az áru bruttó tömegét nem kell bejegyezni. A 3. rovatban a címzett adatait kötelező kitölteni. A hosszú távú EUR.1 Szállítási Bizonyítványok kiadása iránti kérelmeket az első szállítmány kiviteli ellenőrzését vagy előzetes áruvizsgálatát megelőzően kell benyújtani a vámkezelést végző vámhivatalhoz. A származást igazoló okmányokon kívül az exportszerződést is csatolni kell. Az okmány csak a Magyar—Török Szabadkereskedelmi Megállapodás keretében alkalmazható. 3.3.3. LT-számlák Amennyiben a vámhivatalhoz LT-bizonyítványt nyújtanak be, az LT-bizonyítvány érvényességi ideje alatt a származás igazolására olyan számlát vagy más kereskedelmi dokumentációt lehet elfogadni, amelyeken az exportőr feltüntette az LT-bizonyítvány sorszámát, érvényességi idejét, illetve az áru vagy áruk származási országát. Az LT-számlákat nem kell az exportőrnek aláírnia. A fentieknek megfelelően kiállított LT-számla vámkedvezményre jogosító okmányként funkcionál. Behozatali vámkezelést LT-számla benyújtásával más vámhivatalnál is lehet végezni, nemcsak annál, ahol az LT-bizonyítványt benyújtották. Ilyen esetben azonban szükséges csatolni az LT-bizonyítvány egy nem hivatalos, fénymásolt példányát az LT-számla mellé. Az LT-számlák csak a Magyar—Török Szabadkereskedelmi Megállapodás keretében alkalmazhatók.”

Source: https://magyarkozlony.hu/hivatalos-lapok/3bffba74fd6e33ca664b93241fa02018ce0ba605/dokumentumok/113f38d538231ead16919a9f84fe8c26db2b7e59/letoltes